Kudutshulwe kwabulawa ikhansela laseMkhambathini | News24Kudutshulwe kwabulawa ikhansela laseMkhambathiniIsithombe: SithunyelweUNgqongqoshe wezokuThutha, ukuPhepha koMphakathi eKZN, Mnu. Mxolisi Kaunda edlulisa amazwi enduduzo kunina wekhansela kanye namalungu omndeni wakwaMkhize.UMASIPALA waseMkhambathini ngaphandle kwaseMgungundlovu usemakhandleleni kulandela ukudlula emhlabeni kwekhansela lawo.Ikhansela uMnu. Kwazi Mkhize lidutshulwe labulawa ngesikhathi liphuma ehholo lomphakathi iNkanyezi, liphuma emhlanganweni wangoLwesithathu ebusuku mhlaziyi 30 ku-Agasti.Amaphoyisa ophiko loKlebe aphenya icala lokubulala kanti bekungakaboshwa muntu.Okhulumela ihhovisi leMeya uBuyi Mthiyane uthe uMasipala ushaqekile.“Sibuhlungu futhi sishaqekile ngokuzwa izindaba ezimbi ngekhansela, uKwazikwakhe Mkhize. Akukholakali ukuthi indoda esencane kangaka, eneminyaka engu-34 ubudala, ebisebenza ngokuzikhandla, ayisekho,” usho njalo.UNgqongqoshe wezokuPhepha koMphakathi KwaZulu-Natal, uMnu. Mxolisi Kaunda unxuse amaphoyisa ukuthi asebenze ngokubambisana kulandela isigameko sokudutshulwa kwekhansela uMnu. Mkhize.“Kumele sisebenze ngokuzikhandla ukuze kuzoboshwa abathintekayo ekubulaweni kwekhansela lakwa Ward 3 uKwazikwakhe Mkhize, eCamperdown,” kusho uNgqongqoshe. Ubekhuluma emuva kwenkulumo ethulwe u-Cluster Commander esiteshini samaphoyisa aseCamperdown ngoLwesine oledlule mhlaziyi 31 ku-Agasti.Ngokwembiko yamaphoyisa, ikhansela lidutshulwe umsolwa ongaziwa ngemuva komhlangano womphakathi obungoLwesithathu ebusuku.UNgqongqoshe uthe ukhathazekile ngokwenyuka kwesibalo sabantu abasebenzela umphakathi ababulawayo esifundazweni saKwaZulu-Natal.“Akumele sivumele isimo sokuthi isifundazwe sethu saziwe njengendawo ehamba phambili ngokubulawa kosopolitiki. Akumele sivumele izigebengu zizihambele ngokukhululeka emiphakathini yethu,” kusho uMnu. Kaunda.UNgqongqoshe unxuse amaphoyisa endawo ukuba asebenze ngokuzikhandla ukuze kuzonqandwa abathintekayo kulesi sigameko.Ukubulawa kwekhansela uMnu. Mkhize kulandela ukubulawa kwekhansela laseRichmond uMnu. Sifiso Mkhize ngomhlaka 29 Juni kophezulu.NgoMsombuluko odlule, mhlaziyi 29 ku-Agasti, ikhomishana kaMoerane ephenya ngezigameko zokubulala okuhlobene nezepolitiki KwaZulu-Natal itshelwe ukuthi amakhansela e-ANC eRichmond abulawa ngenxa yokungahambisani nenkohlakalo.NgoMsombuluko ekuseni, ikhomishana ilalele ubufakazi bomele i-Democratic Alliance (DA) endaweni. Ngonyaka odlule, kubulawa amakhansela amane e-ANC, okubalwa kuwona nemenenja kaMasipala yaseRichmond.USibusiso Sithole wadutshulwa wabulawa ngoMashi esigamekweni okukholakala ukuthi sihlobene nepolitiki.UDean Macpherson we-DA ubalule amakhansela amane e-ANC aseRichmond abulawa ngonyaka odlule, wabuza ukuthi kungani kungakaboshwa muntu. Uthi kubukeka sengathi amaphoyisa ayathinteka noma avikela abantu abathize.UMacpherson uthi bonke osopolitiki ababulewe babulawa ngenxa yokuthi baxosha izikhulu ezinenkohlakalo noma ezinikeza abantu abathize amathenda.Ngeledlule, uMnu. Kaunda uvakashele umndeni kaMnu. Kwazikwakhe Mkhize ukudlulisa amazwi enduduzo emndenini. - Sithunyelwe
